钦定古今图书集成/明伦汇编/宫闱典/第110卷 > 路兴之
## 钦定古今图书集成/明伦汇编/宫闱典/第110卷 > 路兴之

按《宋书文帝路淑媛传》：“淑媛，讳惠男，丹阳建康人也。
生孝武帝，拜为淑媛。上即位，奉尊号曰皇太后。孝建
二年，追赠太后父兴之散骑常侍，妻徐氏馀杭县广
昌乡君。大明四年，太后弟子抚军参军琼之上表曰：
‘先臣故怀安令道庆，赋命乖辰，自违明世，敢缘卫戍
请名之典，特乞云雨，微垂洒润’。”诏付门下。有司承旨，
奏赠给事中，琼之及弟休之、茂之并超显职。太后颇
豫政事，赐与琼之等财物，家累千金，居处服器与帝
子相侔。琼之宅与太常王僧达并门，尝盛车服卫从
造僧达，僧达不为之礼。琼之以诉太后，太后大怒，告
上曰：“我尚在而人皆陵我家，死后乞食矣。”欲罪僧达。
上曰：“琼之年少，自不宜轻造诣。王僧达贵公子，岂可
以此事加罪！”泰始四年，琼之为衡阳内史，先后卒。废
帝景和中，以休之为黄门侍郎，茂之左军将军，并封
开国县侯，邑千户。又追赠兴之侍中、金紫光禄大夫，
谥曰孝侯；道庆散骑常侍、光禄大夫、开府仪同三司，
谥曰敬侯。立道庆女为皇后，以休之为侍中，茂之黄
门郎。太宗废幼主，欲说太后之心，乃下《令书》曰：“太皇
太后早垂爱遇，沿情即事，同于天属。前车骑咨议参军路休之、前丹阳丞路茂之，崇宪密戚，早延荣贵，并
怀所勋，宜殊恒饰。休之可黄门侍郎，领步兵校尉，茂
之可中书侍郎。”太宗未即位，故称令书。茂之又迁司
徒从事中郎，休之桂阳王休范镇北咨议参军。太宗
杀世祖诸子，因此陷休之等，宥其诸子。